Document ID: 31989D0196

Sklep Komisije
z dne 3. marca 1989
o podrobnih pravilih za deklasifikacijo dokumentov, za katere velja poklicna ali poslovna tajnost
(89/196/EGS, Euratom, ESPJ)
KOMISIJA EVROPSKIH SKUPNOSTI JE
ob upoštevanju Uredbe Sveta (EGS, Euratom) št. 354/89 z dne 1. februarja 1983 v zvezi z javnim odpiranjem zgodovinskih arhivov Evropske gospodarske skupnosti in Evropske skupnosti za atomsko energijo [1], zlasti člena 9,
ob upoštevanju Odločbe Komisije št. 359/83/ESPJ z dne 8. februarja 1983 v zvezi z javnim odpiranjem zgodovinskih arhivov Evropske skupnosti za premog in jeklo [2], zlasti člena 9,
ker po pravilih, ki urejajo javno odpiranje zgodovinskih arhivov Skupnosti, dokumenti in zapisi, za katere velja poklicna ali poslovna tajnost, ne smejo biti javno objavljeni, razen če zadevna oseba ali podjetje temu ne ugovarja; ker mora Komisija ustrezno najaviti svojo namero javne objave dokumentov in zapisov;
ker je predhodno obveščanje zadevne osebe ali podjetja pogosto težavno, zlasti v primerih spremembe naslova ali pravnega nasledstva;
ker naj se za učinkovit potek postopka javnega odpiranja zgodovinskih arhivov Skupnosti Komisiji omogoči, da zadevno osebo ali podjetje obvesti z objavo obvestila v Uradnem listu Evropskih skupnosti,
SKLENILA:
Člen 1
1. Za namen uporabe člena 4 Uredbe (EGS, Euratom) št. 354/83 ali člena 4 Odločbe Komisije št. 359/83/ESPJ Komisija pisno obvesti zadevno osebo ali podjetje o svoji nameri javne objave dokumenta ali zapisa, za katerega velja poklicna ali poslovna tajnost, ter pozove zadevno osebo ali podjetje, naj posreduje kakršnekoli ugovore v roku šestih tednov.
Če v tem obdobju ne pride do ugovora, se dokument ali zapis javno objavi.
2. Če pisna prošnja Komisije ne pride do zadevne osebe ali podjetja, Komisija objavi obvestilo v Uradnem listu Evropskih skupnosti (serija C) o svoji nameri javne objave zadevnega dokumenta ali zapisa, razen če v šestih tednih po objavi obvestila ne pride do ugovora. V obvestilu v Uradnem listu Evropskih skupnosti je navedena zadevna oseba ali podjetje ter narava zadevnega dokumenta ali zapisa.
Če v navedenem obdobju ne pride do ugovora, se dokument ali zapis javno objavi.
Člen 2
Ta sklep se uporablja od 3. marca 1989.
V Bruslju, 3. marca 1989

Labels: 12
9